送南平僧歸里
作者：王灼
朝代：宋

paragraphs: 牂牁水闊嶲山高，什敖君長曾紛搔。
時移事變今安有，百里相望皆城壕。
我住涪江一區宅，頗恨長安遠如日。
聞師鄉邑愈更南，不覺掉頭三太息。
送行且學浮圖語，是身於世真逆旅。
胸中穩處即吾鄉，交益誇辭空自苦。
北風拂面寒颼颼，遥知去路雪侵裘。
忍饑奈凍得嘉句，好在濡筆傳中州。